CELEX: 
Language: bg
Date: 2016-10-20 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за установяване на план за премахване на изхвърлянето на улов на калкан в Черно море

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Една от основните цели на общата политика в областта на рибарството (ОПОР), формулирани в Регламент (ЕС) № 1380/2013
                  1
               , е да се намалят високите равнища на нежелан улов и постепенно да се премахне изхвърлянето на улов във всички риболовни дейности в ЕС. Изхвърлянето на улов представлява съществена загуба на ресурси и застрашава тяхното устойчиво използване, както и икономическата жизнеспособност на рибарството. В ОПОР също така се предвижда по-широко прилагана регионализация, с която се избягва или ограничава до минимум микроуправлението на равнището на Съюза и се гарантира адаптиране на правилата към специфичните особености на всяка риболовна дейност и морска зона.
            
            
               В рамките на ОПОР се предвиждат редица разпоредби, с които да се улесни изпълнението на задължението за разтоварване. От една страна, съществуват общи разпоредби за гъвкавост, които държавите членки могат да прилагат при управление на квотите. Същевременно в ОПОР се предвиждат специални механизми за гъвкавост, чието прилагане се извършва чрез многогодишни планове или, при липсата на такива, чрез т.нар. „планове за премахване на изхвърлянето на улов“. Тези планове са предвидени като временна мярка за максимален срок от три години. Те се разработват посредством съвместни препоръки, договорени между групи държави членки от един и същ регион или морски басейн, които имат общ интерес по отношение на биологичните ресурси в съответните зони.
            
            
               От 1 януари 2017 г. задължението за разтоварване в Черно море ще обхваща видовете, които са определящи за съответните риболовни дейности и спрямо които се прилагат ограничения на улова. Тази разпоредба се прилага и спрямо риболовните дейности, насочени към улова на калкан. В съответствие с член 15, параграф 5 от Регламент (ЕС) № 1380/2013 плановете за премахване на изхвърлянето на улов могат да съдържат следните елементи:
            
            
               специални разпоредби по отношение на риболовните дейности или видовете, за които се прилага задължението за разтоварване;
            
            
               конкретизиране на изключенията от задължението за разтоварване, ако риболовните дейности или видовете отговарят на определени критерии, свързани с високата способност за оцеляване;
            
            
               разпоредби за минимални изключения съгласно член 15, параграф 5, буква в) от Регламент (ЕС) № 1380/2013;
            
            
               разпоредби относно документирането на улова;
            
            
               определяне на минимални референтни размери за опазване.
            
            
               В този контекст България и Румъния представиха на Европейската комисия предложение за тригодишен план за премахване на изхвърлянето на улов при риболовните дейности, насочени към улова на калкан в Черно море (географска подзона 29 на GFCM).
            
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Съвместна препоръка за план за премахване на изхвърлянето на улов на калкан в Черно море (географска подзона 29 на GFCM).
            
            
               С оглед на изпълнението на задължението за разтоварване на регионално равнище във водите на Черно море, на 30 юни 2016 г. България и Румъния представиха на службите на Европейската комисия съвместна препоръка, изготвена като основа на план за премахване на изхвърлянето на улов.
            
            
               В съответствие с член 18 от Регламент (ЕС) № 1380/2013 предложеният делегиран акт на Комисията се основава на посочената препоръка, която е разработена и представена от държавите членки с пряк управленски интерес по отношение на риболова на калкан във водите на Черно море.
            
            
               Съвместната препоръка съдържа следните елементи:
            
            
               риболовните дейности, обхванати от плана за премахване на изхвърлянето на улов;
            
            
               изключение от задължението за разтоварване въз основа на висока способност за оцеляване при риболовните дейности, насочени към улова на калкан (Psetta maxima) с дънни хрилни мрежи;
            
         
         
            
               изключение за улова на риба, която е увредена от хищници;
            
            
               мерки за наблюдение, свързани с регистрирането на целия улов на калкан (разтоварени и изхвърлени количества).
            
            
               Елементите на представената от България и Румъния съвместната препоръка за прилагането на задължението за разтоварване спрямо улова на калкан в Черно море бяха подложени на оценка от Научния, технически и икономически комитет по рибарство (НТИКР) по време на пленарното му заседание от 4 до 8 юли 2016 г.
                  2
               
            
            
               В заключенията си НТИКР посочва, че в съвместната препоръка се съдържат обосновани доводи, свързани с високата способност за оцеляване на изхвърляния вид. С оглед на гореизложеното е целесъобразно да се установи изключение въз основа на способността за оцеляване. Необходимо е обаче държавите членки с пряк управленски интерес по отношение на съответната зона да извършат допълнителни изследвания.
            
            
               Държавите членки следва също така да съберат допълнителни научни доводи в подкрепа на изключението въз основа на способността за оцеляване по отношение на калкана, който се лови с дънни хрилни мрежи. Представената информация ще бъде подложена на оценка от страна на НТИКР след една година, за да се потвърди прилагането на изключението. Конкретно за изключението въз основа на способността за оцеляване по отношение на калкана, който се лови с дънни хрилни мрежи, в регламента се посочва, че то е валидно само за 2017 г.
            
            
               Въз основа на посочените елементи планът за премахване на изхвърлянето на улов на калкан във водите на Черно море може да се счита за първа стъпка към постепенното премахване на изхвърлянето на улов при всички риболовни дейности в Съюза чрез въвеждането на задължение за разтоварване по отношение на видовете, спрямо които се прилагат ограничения на улова.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Обобщение на предлаганото действие
            
            
               Основното правно действие се изразява в приемането на мерки, с които да се улесни изпълнението на задължението за разтоварване.
            
            
               В регламента са посочени видът и риболовната дейност, по отношение на които се прилагат специални мерки, като например изключението въз основа на висока способност за оцеляване.
            
            
               Правно основание
            
            
               Член 15, параграф 1, буква г), член 15, параграф 6, член 18, параграфи 1 и 3 от Регламент (ЕС) № 1380/2013 и членове 15a и 29a от Регламент (ЕО) № 1967/2006.
            
            
               Принцип на субсидиарност
            
            
               Предложението попада в обхвата на изключителната компетентност на Европейския съюз.
            
            
               Принцип на пропорционалност
            
            
               Предложението попада в обхвата на делегираните правомощия, предоставени на Комисията по силата на член 15, параграф 6 от Регламент (ЕС) № 1380/2013, и не надхвърля необходимото за постигане на целта на тази разпоредба.
            
            
               Избор на инструмент
            
            
               Предлаган инструмент: делегиран регламент на Комисията.
            
            
               Други средства не биха били подходящи поради следната причина: на Комисията са предоставени правомощия за приемането на план за премахване на изхвърлянето на улов посредством делегирани актове. Държавите членки с пряк управленски интерес са представили своята съвместна препоръка. Предвидените в нея мерки, които са включени в настоящото предложение, се основават на най-добрите налични научни становища и отговарят на всички изисквания по член 18, параграф 5 от Регламент (ЕС) № 1380/2013.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
         
         
            
               от 20.10.2016 година
            
            
               за установяване на план за премахване на изхвърлянето на улов на калкан в Черно море
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета
                  3
               , и по-специално член 15, параграф 6 от него,
            
            
               като има предвид, че:
            
            
               (1)В Регламент (ЕС) № 1380/2013 е заложена целта за постепенното премахване на изхвърлянето на улов при всички риболовни дейности в Съюза, като се въведе задължение за разтоварване.
            
            
               (2)С член 15, параграф 6 от Регламент (ЕС) № 1380/2013 на Комисията се предоставя правомощието чрез делегирани актове да приема планове за премахване на изхвърлянето на улов за период до три години, които се основават на съвместни препоръки, изготвени от държавите членки след допитване до съответните консултативни съвети.
            
            
               (3)България и Румъния имат пряк управленски интерес по отношение на риболова на калкан в Черно море. На 30 юни 2016 г. тези държави членки представиха на Комисията съвместна препоръка за план за премахване на изхвърлянето на улов на калкан в Черно море, в която е взето предвид становището на сектора. Получени бяха и становища от съответните научни организации. Съгласно член 18, параграф 3 от Регламент (ЕС) № 1380/2013 в настоящия регламент следва да бъдат включени само мерките от съвместната препоръка, които са съобразени с член 15, параграф 6 от посочения регламент.
            
            
               (4)Конкретно за Черно море в член 15 от Регламент (ЕС) № 1380/2013 се установява задължението за разтоварване на целия улов на видовете, спрямо които се прилагат ограничения на улова. В съответствие с член 15, параграф 1, буква г) от Регламент (ЕС) № 1380/2013 задължението за разтоварване следва да се прилага най-късно от 1 януари 2017 г. по отношение на видовете, които са определящи за съответните риболовни дейности. Към тези видове спада и калканът.
            
            
               (5)В съвместната препоръка се предлага изключение от задължението за разтоварване по отношение на калкана в Черно море, тъй като са налице научни доказателства за високия процент на оцеляване при този вид. Въз основа на научните доказателства, представени в съвместната препоръка и разгледани от Научния, технически и икономически комитет по рибарство (НТИКР)
                  4
               , изключението въз основа на способността за оцеляване, разрешено съгласно член 15, параграф 4, буква б) от Регламент (ЕС) № 1380/2013, следва да бъде включено в настоящия регламент за срок от една година. Съответните държави членки следва да предоставят на Комисията необходимите данни, въз основа на които НТИКР да изготви цялостна оценка на основанията за изключението по отношение на калкана, който се лови с дънни хрилни мрежи, а Комисията да преразгледа това изключение.
            
            
               (6)С цел да се осигури подходящ контрол, следва да се установят конкретни изисквания по отношение на съставянето от държавите членки на списък на корабите, попадащи в обхвата на настоящия регламент.
            
            
               (7)Настоящият регламент следва да влезе в сила незабавно след публикуването му, тъй като предвидените в него мерки оказват пряко въздействие върху икономическите дейности и планирането на риболовния сезон на корабите на Съюза. В съответствие със съвместната препоръка и предвид графика, установен в член 15, параграф 1 от Регламент (ЕС) № 1380/2013, настоящият регламент следва да се прилага от 1 януари 2017 г.,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
               Изпълнение на задължението за разтоварване
            
            
               Задължението за разтоварване, предвидено в член 15, параграф 1 от Регламент (ЕС) № 1380/2013, се прилага в Черно море по отношение на риболовните дейности, насочени към улова на калкан (Psetta maxima) с дънни хрилни мрежи (код
                  5
                на уреда — GNS).
            
            
               Член 2
               Определение
            
            
               За целите на настоящия регламент „Черно море“ означава водите от географска подзона 29 на Генералната комисия по рибарство за Средиземно море (GFCM) съгласно определението в приложение I към Регламент (ЕС) № 1343/2011 на Европейския парламент и на Съвета
                  6
               .
            
            
               Член 3
               Изключение въз основа на способността за оцеляване
            
            
               1.
                     През 2017 г. изключението от предвиденото в член 15, параграф 4, буква б) от Регламент (ЕС) № 1380/2013 задължение за разтоварване за видовете, които според научните доказателства са с висок процент на оцеляване, се прилага по отношение на калкана (Psetta maxima), който се лови с дънни хрилни мрежи (GNS) в Черно море.
            
         
         
            
               2.
                     Калканът (Psetta maxima), уловен в случаите, посочени в параграф 1, се освобождава незабавно в зоната, в която е бил уловен. 
            
            
               3.
                     В срок до 1 май 2017 г. държавите членки с пряк управленски интерес по отношение на риболовните дейности, насочени към улова на калкан в Черно море, представят на Комисията допълнителни данни за изхвърлянето на улов освен данните, включени в съвместната препоръка от 4 юли 2016 г., както и всяка друга научна информация в подкрепа на изключението, предвидено в параграф 1. Не по-късно от месец юли 2017 г. Научният, технически и икономически комитет по рибарство (НТИКР) изготвя оценка на данните, посочени в параграф 3.
            
            
               Член 4
               Списък на корабите
            
            
               1.
                     Съответните държави членки определят корабите, спрямо които се прилага задължението за разтоварване по отношение на калкана (Psetta maxima), уловен с дънни хрилни мрежи (GNS).
            
            
               2.
                     Като използват защитения уебсайт за контрол на Съюза, до 31 декември 2016 г. съответните държави членки представят на Комисията и на останалите държави членки списък на всички кораби, извършващи риболовни дейности, насочени към улова на калкан. Те редовно актуализират посочения списък.
            
            
               Член 5
               Влизане в сила и прилагане
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Той се прилага от 1 януари 2017 г. до 31 декември 2019 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 20.10.2016 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета. 
                  ОВ L 354, 28.12.2013 г., стр. 22–61
                  .
               
               
                  
                     (2)
                  
                        Доклади на Научния, технически и икономически комитет по рибарство (НТИКР) — Оценка на съвместните препоръки във връзка със задължението за разтоварване (STECF-16-10). 2016 г. Служба за публикации на Европейския съюз, Люксембург, EUR XXXX EN, JRC XXXX, стр. XXX. Публикувани 
                  тук
                  .
               
               
                  
                     (3)
                  
                        ОВ L 354, 28.12.2013 г., стр. 22.
               
               
                  
                     (4)
                  
                        Доклади на Научния, технически и икономически комитет по рибарство (НТИКР) — Оценка на съвместните препоръки във връзка със задължението за разтоварване (STECF-16-10). 2016 г. Служба за публикации на Европейския съюз, Люксембург, EUR XXXX EN, JRC XXXX, стр. XXX. Публикувани 
                  тук
                  .
               
               
                  
                     (5)
                  
                        Кодовете на риболовните уреди, използвани в настоящия регламент, се отнасят до кодовете от приложение XI към Регламент за изпълнение (ЕС) № 404/2011 на Комисията за определяне на подробни правила за прилагането на Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството. По отношение на корабите, чиято обща дължина е по-малка от 10 метра, кодовете за риболовните уреди, използвани в настоящия регламент, се отнасят до кодовете по класификацията на риболовните уреди на ФАО.
               
               
                  
                     (6)
                  
                        Регламент (ЕС) № 1343/2011 на Европейския парламент и на Съвета от 13 декември 2011 г. относно определени разпоредби за риболова в зоната по Споразумението за GFCM (Генералната комисия по рибарство в Средиземно море) и за изменение на Регламент (ЕО) № 1967/2006 на Съвета относно мерките за управление на устойчивата експлоатация на рибните ресурси в Средиземно море(
                  ОВ L 347, 30.12.2011 г., стр. 44)
                  .